આ પહેલા જ અફઘાનિસ્તાને ભારતની પહેલી ઈનિંગને 474 રન પર પૂરી કરી દીધી હતી અને તે પછી મહેમાન ટીમની પહેલી ઈનિંગ 102 રને પૂરી થઈ ગઈ. અફઘાન ટીમની બીજી ઈનિંગમાં રવિન્દ્ર જાડેજાએ સૌથી વધુ 4 વિકેટ અને ઉમેશ યાદવે 3 વિકેટ પોતાના નામે કરી. તે ઉપરાંત ઈશાંત શર્માએ 2 અને રવિચંદ્ર અશ્વિને 1 વિકેટ પોતાના નામે કરી. પોતાની બીજી ઈનિંગમાં અફઘાન ટીમ માત્ર 38.4 ઓવર જ રમી શકી. અફઘાનિસ્તાનની ટીમ પોતાની પહેલી ઈનિંગમાં માત્ર 109 રને જ ઓલઆઉટ થઈ ગઈ હતી. પહેલી ઈનિંગમાં તે માત્ર 27.5 ઓવર જ રમી શકી. ભારતે પહેલી ઈનિંગમાં 474 રન બનાવ્યા હતા. એ હિસાબે ભારતે અફઘાનિસ્તાન પર 365 રનની લીડ મેળવી હતી અને તેને ફોલોઓન કર્યું હતું. અફઘાનિસ્તાન તરફથી પહેલી ઈનિંગમાં મોહમ્મદ નબીએ સૌથી વધુ 24 રન બનાવ્યા. મુજીબ ઉર રહમાને 9 દડામાં 2 ચોગ્ગા અને 1 છગ્ગાની મદદથી 15 રનની ઈનિંગ રમી હતી. ભારત તરફથી રવિચંદ્રન અશ્વિને સૌથી વધુ 4 વિકેટ ઝડપી હતી. ઈશાંત શર્મા અને જાડેજાએ બે-બે વિકેટ અને ઉમેશ યાદવે 1 વિકેટ ઝડપી. અશ્વિને હસમતઉલ્લાહ શાહીદીને આઉટ કરી ટેસ્ટ ક્રિકેટમાં પોતાની 313 વિકેટ પૂરી કરી અને એ સાથે જ તે ભારત તરફથી ટેસ્ટમાં સૌથી વધુ વિકેટ લેનારા બોલરોની યાદીમાં ઝાહીર ખાનને પછાડી ચોથા સ્થાને આવી ગયો છે.